ຢູເຄຣນ ແລະ ພວກກະບົດ ຈະເລີ້ມຖອນ ອາວຸດໜັກ ອອກໄປຈາກ ເຂດແນວໜ້າ
​ເຈົ້າ​ໜ້າ​ທີ່​​ເວົ້າ​ວ່າ ພວກ​ກະບົດ​ນິຍົມຣັດ​ເຊຍ ​ໄດ້​ເຊັນ​ຂໍ້ຕົກລົງ ທີ່​ຈະ​ຖອນ​ອາວຸດ​ໜັກ ​ອອກ​ໄປ​ໃຫ້​ແລ້ວ ​ໃນ​ໄລຍະ​ສອງ​ອາທິດ​ຕໍ່ໜ້າ.
ເຈົ້າໜ້າທີ່ທະຫານກ່າວວ່າ ທັງສອງຝ່າຍໃນບັນຫາຂັດແຍ້ງກັນ ຂອງຢູເຄຣນ ໄດ້ຕົກລົງທີ່ຈະຖອນອາວຸດໜັກ ອອກໄປຈາກເຂດ ແນວໜ້າໃນພາກຕາເວັນອອກຂອງຢູເຄຣນນັ້ນ ອັນເປັນຮ່ອງຮອຍ ໃນທາງບວກຂອງການຈັດຕັ້ງປະຕິບັດແຜນສັນຕິພາບ ທີ່ໄດ້ຖືກ ລະເມີດມາຊ້ຳແລ້ວຊ້ຳອີກນັ້ນ ເຈົ້າໜ້າທີ່ເວົ້າວ່າ ພວກກະບົດນິຍົມຣັດເຊຍໄດ້ເຊັນຂໍ້ຕົກລົງ ທີ່ ຈະຖອນອາວຸດໜັກອອກໄປໃຫ້ແລ້ວ ໃນໄລຍະສອງອາທິດຕໍ່ໜ້າ ລາຍງານຂ່າວສື່ມວນຊົນເວົ້າວ່າ ພວກກະບົດອາດຈະເລີ້ມຖອນ ອາວຸດ ຂອງພວກເຂົາອອກໄປ ໃນວັນອາທິດມື້ນີ້ກໍໄດ້ ພວກກະບົດໄດ້ຢືນຢັນ ຜ່ານສື່ຂ່າວວ່າ ພວກເຂົາໄດ້ເຊັນຂໍ້ຕົກລົງແທ້ ການເຄື່ອນໄຫວ ດັ່ງກ່າວມີຂຶ້ນ ຫລັງຈາກທີ່ຢູເຄຣນກັບພວກກະບົດ ໄດ້ ທຳການແລກປ່ຽນຊະເລີຍເສິກ ກັນໃນວັນເສົາວານນີ້ ຊຶ່ງເປັນຮ່ອງຮອຍ ສຳຄັນອັນທຳອິດ ຂອງຄວາມກ້າວໜ້າໃນການ ຢຸດຍິງທີ່ສັ່ນຄອນ ທີ່ໄດ້ເຊັນກັນເມື່ອໜຶ່ງອາທິດກ່ອນນັ້ນ ການແລກປ່ຽນຊະເລີຍເສິກດັ່ງກ່າວ ແມ່ນມີທະຫານຢູເຄຣນ 139 ຄົນ ຕໍ່ ພວກກະບົດ 52 ຄົນ ແລະ ໄດ້ມີຂຶ້ນຢູ່ໝູ່ບ້ານ Zholobok ພວກກະບົດກ່າວວ່າ ນັກໂທດບາງຄົນແມ່ນທະຫານທີ່ພວກເຂົາຈັບໄດ້ ໃນເມືອງຍຸທະສາດທາງລົດໄຟ Debaltseve ທີ່ພວກ ເຂົາຍຶດໄດ້ເມື່ອບໍ່ເທົ່າໃດມື້ຜ່ານມາ ໃນການລະເມີດ ຢ່າງຮ້າຍແຮງທີ່ສຸດ ຕໍ່ການຢຸດຍິງ ທີ່ສະຫະປະຊາຊາດ ເປັນຜູ້ໄກ່ເກ່ຍນັ້ນ ໃນວັນເສົາວານນີ້ ສະຫະລັດ ແລະ ອັງກິດ ໄດ້ປຶກສາຫາລືກັນ ເລື້ອງການນຳໃຊ້ມາດຕາ ການລົງໂທດຕໍ່ຣັດເຊຍຕື່ມອີກ ຍ້ອນອັນທີ່ເຫັນໄດ້ວ່າເປັນການລະເມີດສັນຍາຢຸດຍິງໃນ ຢູເຄຣນນັ້ນ ລັດຖະມົນຕີຕ່າງປະເທດສະຫະລັດ ທ່ານ John Kerry ໄດ້ພົບປະກັບຄູ່ຕຳແໜ່ງ ຈາກ ອັງກິດ ທ່ານ Philip Hammond ຢູ່ນະຄອນຫລວງລອນດອນ ຊຶ່ງທ່ານໄດ້ກ່າວ ຫຼັງຈາກ ການພົບປະກັນແລ້ວ ວ່າ ປະທານາທິບໍດີ ບາຣັກ ໂອບາມາ ຈະຕັດສິນໃຈ  ກ່ຽວກັບມາດຕາການລົງໂທດຊຸດໃໝ່ ທີ່ອາດເປັນໄປໄດ້